**(N Á V R H)**

**RÁMCOVÁ DOHODA NA POSKYTOVANIE SLUŽIEB**

**uzavretá podľa ust. § 269 ods. 2 Obchodného zákonníka**

**Článok I.**

**ZMLUVNÉ STRANY**

Objednávateľ: Úrad geodézie, kartografie a katastra Slovenskej republiky

sídlo: Chlumeckého ul. č. 2, 820 12 Bratislava

štatutárny orgán: Ing. Mária Frindrichová, predsedníčka

bankové spojenie: Štátna pokladnica

IBAN: SK40 8180 0000 0070 0006 3046

IČO: 00 166 260

DIČ: 2020830240

IČ DPH: SK2020830240

(ďalej len „**Objednávateľ**“)

Poskytovateľ: ...........................................................

sídlo: ...........................................................

štatutárny orgán: ...........................................................

bankové spojenie: ...........................................................

IBAN: ...........................................................

IČO: ...........................................................

DIČ: ...........................................................

IČ DPH: ...........................................................

zapísaný: ...........................................................

(ďalej len „**Zhotoviteľ**“)

**Článok II.**

**Preambula**

1. Táto Rámcová dohoda pod registračným číslom ............................. sa uzatvára na základe výsledku verejného obstarávania postupom pre nadlimitnú zákazku vyhláseného v Úradnom vestníku EÚ zo dňa ...... pod označením .............. a vo vestníku Verejného obstarávania č. ...... zo dňa ......, pod označením ..................., ktorej predmetom je „Zabezpečenie služieb rozvoja a implementácie zmien pre Základnú bázu údajov pre geografický informačný systém (ZBGIS)“ v súlade s ust. zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o VO“).
2. Výsledkom postupu zadávania zákazky uvedeného pod bodom 2.1 tohto článku je uzavretie Rámcovej dohody so Zhotoviteľom ako úspešným uchádzačom.
3. Účelom Rámcovej dohody je zabezpečiť poskytovanie služieb rozvoja a implementácie zmien pre Základnú bázu údajov pre geografický informačný systém (ZBGIS) a stanoviť práva a povinnosti Zmluvných strán pri zabezpečovaní služieb.
4. Rámcová štruktúra a špecifikácia rozvojových služieb je uvedená v Prílohe č. 1., ktorá je neoddeliteľnou súčasťou Rámcovej dohody (ďalej pre každú z rozvojových služieb aj „Plnenie“).
5. Zmluvné strany sa dohodli, že Zhotoviteľ bude Plnenie resp. jeho časť poskytovať na základe písomných Výziev na plnenie odsúhlasených štatutárnym zástupcom Objednávateľa, ktoré sa považujú za jednotlivé (čiastkové) zmluvy uzavreté medzi Zmluvnými stranami na základe tejto Rámcovej dohody, a ktoré sa budú medzi Zmluvnými stranami uzatvárať nasledovne, ak nie je v tejto Rámcovej dohode alebo jej Prílohách uvedené odlišne:
6. Zhotoviteľ sa zaväzuje, že pre Objednávateľa na základe písomnej požiadavky na poskytnutie rozvojových služieb/Plnení spracuje Ponuku na poskytnutie rozvojových služieb v rozsahu v akom požaduje Objednávateľ, pričom sa zaväzuje požadované rozvojové služby/Plnenia oceniť použitím príslušných jednotkových cien uvedených v Prílohe č. 3 tejto Rámcovej dohody, a to tak, aby nebola prekročená cena, ktorá je dojednaná ako cena maximálna počas celej doby trvania tejto Rámcovej dohody. V Ponuke Zhotoviteľ uvedie aj presnú špecifikáciu rozvojových služieb a termíny poskytovania rozvojových služieb, ako aj lehotu pre prijatie Ponuky Objednávateľom; lehota pre prijatie Ponuky musí byť v súlade so všeobecne záväznými predpismi, najmenej však 10 pracovných dní od preukázateľného doručenia Ponuky Objednávateľovi.
7. Zhotoviteľ sa zaväzuje doručiť Objednávateľovi Ponuku na poskytnutie rozvojových služieb, resp. ich časti vypracovanú v súlade s písm. a) tohto bodu bez zbytočného odkladu, najneskôr však v lehote 5 pracovných dní odo dňa doručenia požiadavky Objednávateľa na poskytnutie rozvojových služieb, resp. ich časti, pokiaľ sa Zmluvné strany písomne nedohodnú inak.
8. Pokiaľ Objednávateľ Ponuku Zhotoviteľa v lehote pre prijatie Ponuky písomne akceptuje, vystaví písomnú Výzvu na plnenie a Zhotoviteľovi vzniká záväzok poskytnúť takto dojednané rozvojové služby resp. ich časť v zmysle Výzvy na plnenie, a ktorou sa Objednávateľ zároveň zaväzuje na základe úspešného Preberacieho a akceptačného konania Plnenie prevziať a zaplatiť Zhotoviteľovi dohodnutú cenu.
9. Pokiaľ Objednávateľ Ponuku Zhotoviteľa v lehote pre prijatie Ponuky neakceptuje alebo zamietne, Zhotoviteľovi nevzniká záväzok ani nárok na poskytnutie takýchto rozvojových služieb, resp. ich časti a Objednávateľovi nevzniká záväzok takto poskytnuté rozvojové služby prevziať, ani zaplatiť za ne Zhotoviteľovi.
10. Pokiaľ jednotlivé Výzvy na plnenie neurčujú inak, má sa za to, že podmienky dohodnuté touto Rámcovou dohodou sú ich neoddeliteľnou súčasťou, ktorými sa Výzva na plnenie spravuje. Odchylné písomné dojednania Zmluvných strán v jednotlivých Výzvach na plnenie majú prednosť pred znením podmienok dojednaných touto Rámcovou dohodou; nesmú však byť v rozpore s ustanoveniami tejto Rámcovej dohody.

**Článok III.**

**Definície**

**Akceptačný protokol:** má význam definovaný v čl. X bod 10.5 Rámcovej dohody

**Autorský zákon:** je zákon č. 185/2015 Z. z. Autorský zákon

**Človekodeň:** je základnou mernou jednotkou pre fakturáciu služieb podľa tejto Rámcovej dohody. Jeden človekodeň predstavuje 8 človekohodín, pričom sa počíta každá začatá hodina.

**Človekohodina**: je mernou jednotkou pre fakturáciu poskytnutých rozvojových služieb. Jedna človekohodina predstavuje odpracovanú hodinu (60 minút), pričom sa počíta aj začatá hodina.

**DPH:** je daň z pridanej hodnoty

**Doba trvania Rámcovej dohody:** má význam definovaný v čl. VI bod 6.1 veta prváRámcovej dohody

**Dôverné informácie:** má význam definovaný v čl. XV bod 15.3Rámcovej dohody

**Obchodný zákonník:** je zákon č. 513/1991 Zb. Obchodný zákonník v znení neskorších predpisov

**Objednávateľ:** má význam definovaný v čl. I. tejto Rámcovej dohody

**Oprávnení zástupcovia Objednávateľa:** má význam definovaný v čl. XIV bod 14.6 Rámcovej dohody

**Oprávnení zástupcovia Zhotoviteľa:** má význam definovaný v čl. XIV bod 14.7Rámcovej dohody

**Plnenie:** má význam definovaný v čl. II bod 2.4 Rámcovej dohody

**Ponuka:** má význam definovaný v čl. II. bod 2.5 písm. a) Rámcovej dohody

**Požiadavka (zmenová/rozvojová/rutinná/servisná požiadavka)** je:

* **malá**, ak jej celková cena je najviac 69 999,00 eur a zmluvná lehota jej trvania (spočívajúca v splnení povinnosti Zhotoviteľa realizovať predmetnú požiadavku) nie je dlhšia ako 180 kalendárnych dní,
* **veľká**, ak jej celková cena je 1 000 000,00 eur alebo vyššia alebo zmluvná lehota jej trvania spočívajúca v splnení povinnosti Zhotoviteľa realizovať predmetnú požiadavku) je dlhšia ako 544 kalendárnych dní,
* **stredná**, ak nespĺňa podmienky uvedené vyššie;

ak všeobecne záväzný právny predpis, ktorý vydá Úrad podpredsedu vlády SR pre investície a informatizáciu, nestanoví odlišné hodnoty (vo vzťahu k cene a trvaniu).

**Právo na duševné vlastníctvo:** má význam definovaný v čl. IX bod 9.11Rámcovej dohody

**Preberacie a akceptačné konanie:** má význam definovaný v čl. X bod 10.1Rámcovej dohody

**Produkčné prevádzkové prostredie Objednávateľa:** je prostredie, v ktorom je prevádzkovaný ZBGIS, ako aj Plnenie poskytnuté na základe Rámcovej dohody.

**Rámcová dohoda**: je táto rámcová dohoda vrátane jej príloh a dodatkov

**Termíny poskytovania Plnenia:** sú časové úseky pre poskytovanie Plnenia uvedené vo Výzve na plnenie.

**Upgrade:** je výrazné zvýhodnené rozšírenie, zdokonalenie používaného ZBGIS.

**Update:** aktualizácia programového vybavenia ZBGIS vykonaním malých zásahov do už existujúceho ZBGIS. Zmyslom update je odstrániť niektoré drobné chyby ZBGIS, poprípade aktualizovať niektoré potrebné informácie.

**Vada:** je označenie pre Vady kategórie A a/alebo Vady kategórie B a/alebo Vady kategórie C a je také správanie sa Plnenia v produkčnom prevádzkovom prostredí, pri ktorom najmä:

* Objednávateľ rutinne používajúci Plnenie nedostáva správne výsledky (chybné algoritmy výpočtu) alebo
* nie je dodržaná funkcionalita popísaná v dokumentácii k Plneniu alebo v schválených, objednaných, dodaných a uhradených funkčných špecifikáciách Plnenia alebo
* pri korektnej obsluhe dochádza k chybovému ukončeniu alebo
* dochádza k poškodzovaniu alebo strate užívateľských dát, v rámci opravy Vady sa odstraňuje len samotná Vada, neopravujú sa dáta.

**Vada kategórie A:** je vada vylučujúca užívanie Plnenia ako celku alebo jeho dôležitej a ucelenej časti, prejavuje sa globálne voči nezastupiteľnej skupine používateľov, je opakovane vyvolateľná alebo má trvalý charakter;

**Vada kategórie B:** je vada obmedzujúca prevádzku Plnenia, ktorá spôsobuje problémy pri využívaní a prevádzkovaní Plnenia alebo jeho časti, ale umožňuje prevádzku, nemá vplyv na kvalitu dát a výsledky spracovania, a ňou spôsobené problémy možno dočasne riešiť organizačnými opatreniami;

**Vada kategórie C:** je každá iná vada Plnenia než Vada kategórie A alebo Vada kategórie B, ktorá však nespôsobuje nefunkčnosť ZBGIS ani jeho zásadné obmedzenie funkčnosti;

**Vadou nie je:** najmä také správanie sa Plnenia, ktoré by inak spĺňalo kritériá Vady, ak je nevyhovujúce správanie sa Plnenia spôsobené:

1. nevhodným používaním Plnenia alebo jeho využívaním za iným účelom ako bolo určené;
2. administráciou produkčného prostredia, do ktorého je Plnenie nasadené, alebo administráciou Plnenia samotného Objednávateľom, alebo treťou osobou,
3. dátami, ktoré neprodukuje Plnenie;
4. používaním Plnenia za iných podmienok, ako bolo stanovené, alebo ak Plnenie bolo používané v rozpore s pokynmi poskytnutými Objednávateľovi resp. obsiahnutými v dokumentácii k Plneniu;
5. softvérom tretích strán a hardwarovým a/alebo softwarovým prostredím tretích strán;
6. udalosťami alebo skutočnosťami, ktoré Zhotoviteľ nemohol ovplyvniť;
7. zmenou prostredia bez súhlasu Zhotoviteľa, do ktorého Zhotoviteľ Plnenie nasadil;
8. výpadkom elektrickej energie počas trvania tohto výpadku, poruchou na hardvéri, poruchou na prístupových linkách a poruchou iných súvisiacich systémov a služieb.

**Všeobecné nariadenie o ochrane údajov** alebo aj **GDPR:** je Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov o voľnom pohybe takýchto údajov, ktorým sa zrušuje smernica 95/46/ES

**Vykonávacie rozhodnutie Komisie EÚ:** je Vykonávacie rozhodnutie Komisie (EÚ) 2017/863 z 18. mája 2017, ktorým sa aktualizuje verejná open source softvérová licencia Európskej únie (EUPL) v záujme ďalšej podpory zdieľania a opätovného používania softvéru vyvinutého verejnými správami (Ú. v. EÚ L 128, 19.5.2017)

**Vyššia moc:** má význam definovaný v čl. XVII bod 17.1 Rámcovej dohody

**Výzva na plnenie:** má význam definovaný v čl. II bod 2.5 prvá veta Rámcovej dohody

**Zákon č. 18/2018 Z. z.**: je zákon č. 18/2018 Z. z o ochrane osobných údajov a o zmene a doplnení niektorých zákonov

**Zákon o ITVS:** je zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov

**Zákon o registri partnerov verejného sektora:** je zákon č. 315/2016 Z. z. o registri partnerov verejného sektora a o zmene a doplnení niektorých zákonov

**Zákon o slobode informácií:** je zákon č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov

**Zákon o VO:** je zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Záručná doba:** má význam definovaný v čl. XI bod 11.2 Rámcovej dohody; Zhotoviteľ poskytuje na poskytnuté rozvojové služby (Plnenie) záruku v trvaní 24 mesiacov odo dňa podpísania Akceptačného protokolu

**ZBGIS:** je skratka pre Základnú bázu údajov pre geografický informačný systém

**Zhotoviteľ:** má význam definovaný v čl. I. Rámcovej dohody

**Zmluvné strany:** je spoločné označenie pre Objednávateľa a Zhotoviteľa

**Článok IV.**

**Predmet Rámcovej dohody**

1. Predmetom Rámcovej dohody je záväzok Zhotoviteľa poskytovať rozvojové služby (Plnenia) podľa Výzvy na plnenie Objednávateľa v súlade s touto Rámcovou dohodou a jej Prílohami, ako aj záväzok Objednávateľa poskytovať Zhotoviteľovi pri poskytovaní predmetu Rámcovej dohody potrebnú súčinnosť podľa čl. VIII tejto Rámcovej dohody, riadne poskytnuté Plnenie prevziať a zaplatiť za poskytnuté Plnenie Cenu za Plnenie podľa článku VII Rámcovej dohody.
2. Zhotoviteľ sa zaväzuje poskytovať rozvojové služby/Plnenia v súlade:
	1. s písomnou Výzvou na plnenie a ponukou,
	2. s touto Rámcovou dohodou a jej Prílohami;
	3. s písomnými pokynmi Objednávateľa danými podľa Rámcovej dohody a v jej medziach;
	4. s príslušnými všeobecne záväznými právnymi predpismi účinnými v Slovenskej republike ku dňu odovzdania Plnenia;
	5. so vzájomne odsúhlasenou Cenou za Plnenie;
	6. s Termínmi poskytovania Plnenia.

**Článok V.**

**Poskytovanie predmetu Rámcovej dohody**

1. Zhotoviteľ je povinný pri plnení tejto Rámcovej dohody postupovať na vysokej profesionálnej úrovni, so všetkou odbornou starostlivosťou, ktorú možno pri poctivom obchodnom styku od Zhotoviteľa požadovať. Zhotoviteľ sa zaväzuje dodržiavať pri plnení tejto Rámcovej dohody všetky všeobecne záväzné právne predpisy Slovenskej republiky, ktoré sa na predmet Rámcovej dohody vzťahujú.
2. Zhotoviteľ vyhlasuje, že je oprávnený a odborne spôsobilý poskytovať predmet Rámcovej dohody.
3. Zhotoviteľ vyhlasuje, že sa v plnom rozsahu oboznámil s charakterom a rozsahom predmetu Plnenia v zmysle podmienok stanovených Objednávateľom a sú mu známe všetky podmienky poskytovania predmetu Rámcovej dohody. Zhotoviteľ vyhlasuje, že disponuje potrebnými odbornými znalosťami, právomocami, skúsenosťami a kompetenciami k tomu, aby uzavrel túto Rámcovú dohodu a splnil svoje záväzky z nej vyplývajúce, ako aj dostatočnými technickými, technologickými a personálnymi kapacitami potrebnými k riadnemu poskytovaniu predmetu Rámcovej dohody.
4. Poskytovaním predmetu Rámcovej dohody sa rozumie najmä:
	1. poskytovanie rozvojových služieb/Plnení rámcovo vymedzených v Prílohe č. 1 tejto Rámcovej dohody;
	2. odovzdanie všetkej dokumentácie, materiálov a súborov podľa čl. X bod 10.2 a 10.4 Rámcovej dohody.
5. Zhotoviteľ je povinný upozorniť Objednávateľa na všetky skutočnosti, ktoré môžu mať negatívny vplyv na riadne poskytovanie predmetu Rámcovej dohody.
6. Zhotoviteľ splní svoju povinnosť poskytnúť predmet Rámcovej dohody jeho riadnym ukončením (t. j. jeho dokončením v súlade s touto Rámcovou dohodou a súvisiacou Výzvou na plnenie) a odovzdaním Objednávateľovi v súlade s ustanoveniami čl. X tejto Rámcovej dohody.
7. Zhotoviteľ berie na vedomie, že
	1. Objednávateľ má v úmysle riadiť zmeny v rámci zabezpečenia riadenia zmien na organizačnej a procesnej úrovni tak, aby boli podmienené prínosmi a bola dosiahnutá najvyššia hodnota za peniaze vynaložené na realizáciu zmeny,
	2. ak ide o veľkú Požiadavku, môže táto podliehať posúdeniu a schváleniu orgánu vedenia podľa osobitného predpisu (Úradom podpredsedu vlády SR pre investície a informatizáciu) a bude možné začať s jej realizáciou až po jej schválení orgánom vedenia,
	3. Objednávateľ má v úmysle zabezpečiť, aby Plnenie, ktoré nepozostáva len z dodania jedného funkčného celku, bolo z hľadiska dodania rozdelené na čiastkové Plnenia, pričom
		1. každé čiastkové Plnenie malo vlastný prínos bez ohľadu na celkové Plnenie,
		2. po každom čiastkovom Plnení bolo možné Plnenie ukončiť, ak stratilo svoje pôvodné opodstatnenie,
		3. cena jedného čiastkového Plnenia nepresiahne sumu ustanovenú všeobecne záväzným právnym predpisom, ktorý vydá Úrad podpredsedu vlády SR pre investície a informatizáciu v súlade s ust. § 31 písm. b) zákona o ITVS, a ktorého predmetom bude o. i. stanovenie najvyššej celkovej ceny dodania na účely veľkých požiadaviek, a
		4. lehota dodania každého čiastkového Plnenia nepresiahne lehotu, ustanovenú všeobecne záväzným právnym predpisom, ktorý vydá Úrad podpredsedu vlády SR pre investície a informatizáciu v súlade s ust. § 31 písm. b) zákona o ITVS, a ktorého predmetom bude o. i. stanovenie najdlhšej lehoty dodania na účely veľkých požiadaviek
	4. Objednávateľ si vyhradzuje právo sprístupňovať na svojom webovom sídle projektovú dokumentáciu informačnej technológie verejnej správy, pričom na rozsah zverejňovaných informácií sa použijú ustanovenia osobitného predpisu (§ 8 až 13 zákona o slobode informácií) a nezverejní tie časti, ktorých zverejnenie by bolo rizikové z pohľadu bezpečnosti informačnej technológie verejnej správy v súlade s ust. § 15 ods. 10 zákona o ITVS.
8. Zhotoviteľ v rámci poskytovania predmetu Rámcovej dohody:
	1. zabezpečí
		1. bezpečné vývojové prostredie,
		2. dokumentáciu vývoja vrátane používateľskej dokumentácie a administrátorskej dokumentácie.
	2. je oprávnený zabezpečiť poskytovanie predmetu Rámcovej dohody treťou osobou len po predchádzajúcom písomnom informovaní Objednávateľa,
	3. je povinný
		1. dodržiavať mlčanlivosť o poskytovaných Plneniach aj po ukončení ich dodania a zaviazať rovnakou povinnosťou všetky osoby, ktoré sa na ich dodaní podieľali,
		2. dodržiavať vhodné bezpečnostné mechanizmy a preukázať, že ich rozsah a úroveň zodpovedajú bezpečnostným požiadavkám,
		3. identifikovať bezpečnostné požiadavky a predložiť Objednávateľovi návrh bezpečnostných opatrení na naplnenie týchto bezpečnostných požiadaviek pre prostredie, v ktorom bude poskytnuté Plnenie prevádzkované,
		4. upozorniť Objednávateľa na kritické časti alebo na rizikové časti poskytnutého Plnenia, ktoré odhalí pri jeho dodaní a navrhnúť opatrenia na ich riešenie,
		5. preukázateľne odstrániť alebo znemožniť používanie poskytnutého Plnenia, ktoré by jemu alebo tretej strane umožňovali získať neoprávnený prístup do ZBGIS a k údajom, ktoré obsahuje,
		6. vytvoriť zdrojový kód počas poskytovania predmetu Rámcovej dohody ako otvorený v súlade s licenčnými podmienkami verejnej softvérovej licencie Európskej únie podľa osobitného predpisu – Vykonávacieho rozhodnutia Komisie EÚ, a to v rozsahu, v akom zverejnenie tohto kódu nemôže byť zneužité na činnosť smerujúcu k narušeniu alebo k zničeniu ZBGIS.
9. Zhotoviteľ sa zaväzuje poskytovať predmet Rámcovej dohody s využitím osôb, prostredníctvom ktorých preukazoval splnenie podmienok účasti v zadávaní zákazky na uzavretie tejto Rámcovej dohody, menovite prostredníctvom:
10. kľúčový expert č. 1: ...........................,
11. kľúčový expert č. 2: ...........................,
12. kľúčový expert č. 3: ...........................,
13. kľúčový expert č. 4: ...........................,
14. kľúčový expert č. 5: ...........................,
15. Zhotoviteľ je povinný písomne oznámiť oprávnenej osobe Objednávateľa uvedenej v bode 14.6 písm. a) tejto Rámcovej dohody akúkoľvek zmenu v osobách uvedených vyššie. Zhotoviteľ je oprávnený zmeniť a/alebo nahradiť vyššie uvedené osoby len na základe písomného súhlasu Objednávateľa, pričom nové/náhradné osoby musia spĺňať minimálne požiadavky stanovené objednávateľom v rámci podmienok účasti v zadávaní zákazky na uzavretie tejto Rámcovej dohody.
16. Zhotoviteľ sa zaväzuje poskytovať predmet Rámcovej dohody sám alebo prostredníctvom subdodávateľa riadne a včas v súlade s touto Rámcovou dohodou, jej prílohami a Výzvou/Výzvami na plnenie. Zhotoviteľ nesmie Plnenie Rámcovej dohody ako celok odovzdať na realizáciu inému subjektu. Časť predmetu Plnenia môže Zhotoviteľ odovzdať na realizáciu svojmu subdodávateľovi, pričom je povinný túto skutočnosť písomne oznámiť Objednávateľovi v súlade s ust. bodu 5.16 tejto Rámcovej dohody. V prípade, že Zhotoviteľ využije na plnenie predmetu Rámcovej dohody svojho subdodávateľa, má Zhotoviteľ voči Objednávateľovi rovnakú zodpovednosť za poskytovanie predmetu Rámcovej dohody a za prípadné škody, náklady a únik dôverných informácií spôsobený subdodávateľom, ako by plnil tieto záväzky sám.
17. Zhotoviteľ je povinný pri výbere subdodávateľa postupovať tak, aby vynaložené náklady na zabezpečenie Plnenia na základe zmluvy o subdodávke boli primerané jeho kvalite a cene.
18. Zhotoviteľ, jeho subdodávatelia a subdodávatelia podľa zákona o registri partnerov verejného sektora musia byť v súlade s § 11 ods. 1 zákona o VO zapísaní v registri partnerov verejného sektora podľa zákona o registri partnerov verejného sektora v čase uzatvorenia tejto Rámcovej dohody. Objednávateľ neuzatvorí Rámcovú dohodu so Zhotoviteľom, ak v čase uzatvorenia Rámcovej dohody nebude mať on, jeho subdodávatelia alebo subdodávatelia podľa zákona o registri partnerov verejného sektora splnenú podmienku zápisu v registri partnerov verejného sektora alebo ak Zhotoviteľovi bude uložený zákaz účasti podľa § 182 ods. 3 písm. b) zákona o VO. Objednávateľ je oprávnený odstúpiť od tejto Rámcovej dohody, ak nebol Zhotoviteľ a/alebo jeho subdodávateľ v čase uzatvorenia Rámcovej dohody zapísaný v registri partnerov verejného sektora alebo ak bol vymazaný z registra partnerov verejného sektora, alebo ak mu bol právoplatne uložený zákaz účasti podľa § 182 ods. 3 písm. b) zákona o VO.
19. Zhotoviteľ sa zaväzuje, že zabezpečí, aby jeho zamestnanci a zamestnanci jeho subdodávateľov pri plnení tejto Rámcovej dohody v objektoch Objednávateľa dodržiavali všetky všeobecne záväzné právne predpisy vzťahujúce sa k vykonávaniu činností, hlavne predpisy súvisiace s bezpečnosťou práce a požiarnou bezpečnosťou, interné predpisy Objednávateľa, predpisy o vstupe do objektov Objednávateľa a prístupe k bezpečnosti systémov, o ktorých ho Objednávateľ preukázateľne oboznámil a aby sa riadili organizačnými pokynmi oprávnených zamestnancov Objednávateľa, o ktorých ich Objednávateľ preukázateľne poučil.
20. Objednávateľ má právo požiadať Zhotoviteľa o zmenu subdodávateľa vybratého Zhotoviteľom, ak má na to závažné dôvody (napr. nekvalitne realizované plnenia konkrétnym subdodávateľom na predchádzajúcich zákazkách a pod.). Zhotoviteľ je povinný žiadosti Objednávateľa podľa predchádzajúcej vety bezodkladne vyhovieť a zmeniť subdodávateľa.
21. Zhotoviteľ je povinný počas plnenia tejto Rámcovej dohody Objednávateľovi najneskôr
	1. v čase jej uzavretia uviesť údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia,
	2. v deň, ktorý bezprostredne nasleduje dňu, kedy nastala zmena oznámiť akúkoľvek zmenu údajov o subdodávateľovi,
	3. v deň, ktorý predchádza dňu, v ktorom nastane (akákoľvek) zmena subdodávateľa, predložiť písomné oznámenie o zmene subdodávateľa, ktoré bude obsahovať minimálne: podiel zákazky, ktorý má Zhotoviteľ v úmysle zadať subdodávateľovi, údaje navrhovaného subdodávateľa, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
22. Objednávateľ vyžaduje, aby každý subdodávateľ spĺňal podmienky účasti týkajúce sa osobného postavenia v zmysle zákona o VO a neexistovali u neho dôvody na vylúčenie podľa § 40 ods. 6 písm. a) až h) a ods. 7 zákona o VO; oprávnenie dodávať tovar, uskutočňovať stavebné práce alebo poskytovať službu sa preukazuje vo vzťahu k tej časti predmetu Rámcovej dohody, ktorý má subdodávateľ plniť.
23. Ak navrhovaný subdodávateľ nespĺňa podmienky účasti uvedené v bode 5.17 tejto Rámcovej dohody, Objednávateľ písomne požiada Zhotoviteľa o jeho nahradenie. Zhotoviteľ doručí návrh nového subdodávateľa do piatich pracovných dní odo dňa doručenia žiadosti podľa prvej vety, ak Objednávateľ neurčil dlhšiu lehotu.
24. Ak Zhotoviteľ kedykoľvek počas plnenia Rámcovej dohody nahradí niektorého zo svojich subdodávateľov, nový subdodávateľ musí spĺňať podmienky podľa bodu 5.17 tejto Rámcovej dohody (t. j. podmienky účasti týkajúce sa osobného postavenia a neexistovali u neho dôvody na vylúčenie podľa § 40 ods. 6 písm. a) až h) a ods. 7 zákona o VO).

**Článok VI.**

**Doba trvania Rámcovej dohody a termíny poskytovania predmetu Rámcovej dohody**

1. Táto Rámcová dohoda sa uzatvára na dobu určitú, a to na 48 mesiacov odo dňa nadobudnutia jej účinnosti.
2. Zmluvné strany sa dohodli, že predmet Rámcovej dohody bude Zhotoviteľom poskytovaný v súlade s termínmi poskytovania predmetu Rámcovej dohody.

**Článok VII.**

**Cena a platobné podmienky**

1. Celková maximálna zmluvná cena za celú dobu trvania Rámcovej dohody bola stanovená ako výsledok verejného obstarávania uvedeného v bode 2.1 tejto Rámcovej dohody a v súlade so zákonom č. 18/1996 Z. z. o cenách v znení neskorších predpisov a je určená ako cena maximálna vo výške ........................ EUR (slovom ........................ eur) bez DPH. K cene za predmet Rámcovej dohody bude pripočítaná príslušná DPH podľa právnych predpisov účinných v čase vzniku zdaniteľného plnenia.
2. Cena za predmet Rámcovej dohody je špecifikovaná v  Prílohe č. 3 Rámcovej dohody. Cenu za predmet Rámcovej dohody je možné zmeniť len za podmienok stanovených v tejto Rámcovej dohode.
3. Čiastková cena za Plnenie resp. jeho časť bude zo strany Zhotoviteľa stanovená v Ponuke a Objednávateľom bude potvrdená v písomnej Výzve na plnenie, potvrdenie takejto ceny sa bude považovať za dohodu Zmluvných strán o cene za predmetné Plnenie.
4. Zmluvné strany sa zároveň dohodli, že cena za predmet Rámcovej dohody podľa Prílohy č. 3 tejto Rámcovej dohody je pevná, úplná, maximálna a konečná a zahŕňa všetky náklady Zhotoviteľa za účelom poskytnutia predmetu Rámcovej dohody.
5. Peňažný záväzok Objednávateľa zaplatiť Zhotoviteľovi cenu za Plnenie (alebo jej časť) platený prostredníctvom banky je splnený odpísaním sumy peňažného záväzku z bankového účtu Objednávateľa v prospech bankového účtu Zhotoviteľa.
6. Zhotoviteľ je oprávnený za Plnenie poskytnuté v súlade s písomnou Výzvou na plnenie a touto Rámcovou dohodou fakturovať čiastkovú cenu za Plnenie v súlade s bodom 7.7.
7. Zhotoviteľ je oprávnený vystaviť a doručiť Objednávateľovi faktúru na cenu za Plnenia a/alebo jeho časti až po riadnom odovzdaní a prevzatí Plnenia a/alebo jeho časti v Preberacom a akceptačnom konaní podľa tejto Rámcovej dohody. Zmluvné strany sa dohodli, že neoddeliteľnou prílohou faktúry vystavenej Zhotoviteľom podľa predchádzajúcej vety tohto bodu tohto článku bude Akceptačný protokol.
8. Cena za Plnenie je splatná na základe faktúry Zhotoviteľa, a to prostredníctvom banky na bankový účet Zhotoviteľa uvedený vo faktúre; riadne vystavená faktúra Zhotoviteľa je splatná do 30 dní odo dňa doručenia originálu faktúry Objednávateľovi podľa článku XIV tejto Rámcovej dohody. V prípade, že tento deň pripadne na deň pracovného pokoja alebo sobotu alebo nedeľu, za deň splatnosti sa považuje nasledujúci pracovný deň.
9. Faktúra Zhotoviteľa bude obsahovať nasledujúce údaje:
	1. označenie faktúry a jej číslo;
	2. obchodné meno alebo názov, právnu formu, sídlo a identifikačné číslo Objednávateľa a Zhotoviteľa a označenie obchodného registra, v ktorom je Zhotoviteľ zapísaný a číslo takéhoto zápisu;
	3. registračné číslo Rámcovej dohody Objednávateľa a registračné číslo Výzvy na plnenie;
	4. predmet a špecifikáciu Plnenia a dátum dodania Plnenia – dátum uvedený na akceptačnom protokole;
	5. deň vystavenia faktúry, lehotu jej splatnosti, pečiatku a podpis oprávnenej osoby;
	6. obchodné meno banky a IBAN, na ktorý sa má platiť;
	7. celkovú fakturovanú sumu bez DPH a celkovú fakturovanú sumu s DPH;
	8. ďalšie náležitosti vyplývajúce z platných a účinných právnych predpisov.
10. Ak faktúra nezodpovedá požiadavkám podľa bodu 7.9. tohto článku Rámcovej dohody alebo nemá dohodnuté náležitosti podľa bodu 7.9. tohto článku Rámcovej dohody alebo ak nie je k nej priložený príslušný Akceptačný protokol alebo ak faktúra obsahuje nesprávne údaje, má Objednávateľ právo vrátiť faktúru v lehote 5 pracovných dní bez jej úhrady Zhotoviteľovi. Zhotoviteľ je povinný vystaviť novú opravenú faktúru. Nová lehota splatnosti začne plynúť až po doručení opravenej alebo riadne doplnenej faktúry Objednávateľovi; na splatnosť opravenej alebo riadnej doplnenej faktúry Objednávateľa sa primerane vzťahuje dojednanie podľa bodu 7.8 a 7.9 tohto článku Rámcovej dohody.
11. V prípade omeškania Objednávateľa s úhradou faktúry má Zhotoviteľ právo uplatniť úrok z omeškania vo výške stanovenej príslušnými právnymi predpismi.
12. Zmluvné strany sa dohodli, že ak bolo príslušné Plnenie prevzaté Objednávateľom s výhradou (t. j. s uvedením zoznamu Vád) a určením dohodnutého termínu odstránenia Vád kategórie B alebo C, je Objednávateľ oprávnený zadržať sumu zodpovedajúcu 10 % z ceny za príslušné Plnenie bez DPH. Objednávateľ je oprávnený zadržiavať sumu vo výške 10 % z ceny za príslušné Plnenie bez DPH do uplynutia 3 pracovných dní odo dňa odstránenia všetkých vád tohto Plnenia uvedených v príslušnom Akceptačnom protokole.
13. Zmluvné strany sa zároveň dohodli, že v prípade, ak Zhotoviteľ neodstráni Vady Plnenia ani v dodatočnej primeranej lehote osobitne dohodnutej medzi Zmluvnými stranami, je Objednávateľ oprávnený použiť zadržanú sumu podľa bodu 7.12 tohto článku Rámcovej dohody a uspokojiť všetky svoje nepochybné a preukázateľné nároky a pohľadávky, ktoré mu vzniknú voči Zhotoviteľovi na základe tejto Rámcovej dohody v súvislosti s Plnením, ktorého sa zadržaná čiastka týka, vrátane postupu podľa bodu 11.5 Čl. XI tejto Rámcovej dohody. Nárok Zhotoviteľa na vyplatenie zadržanej sumy tým podľa predchádzajúcej vety zaniká. V prípade, ak Objednávateľ nepoužil zadržanú sumu spôsobom podľa predchádzajúcej vety, zaplatí Objednávateľ zadržanú sumu alebo jej zostávajúcu časť Poskytovateľovi do piatich pracovných dní od uplynutia lehoty uvedenej v bode 7.12 tohto článku Rámcovej dohody.

**Článok VIII.**

**Súčinnosť Objednávateľa**

1. Objednávateľ sa zaväzuje poskytnúť Zhotoviteľovi súčinnosť špecifikovanú v tejto Rámcovej dohode ako aj ostatnú súčinnosť nevyhnutne potrebnú pre splnenie záväzkov Zhotoviteľa podľa tejto Rámcovej dohody a/alebo Výzvy na plnenie, čím sa ňou rozumie poskytnutie spolupôsobenia Objednávateľa v podobe zabezpečenia alebo poskytnutia nevyhnutných informácií, dokumentov, podmienok alebo vykonania takých činností, ktoré nie je povinný podľa tejto Rámcovej dohody a/alebo Výzvy na plnenie vykonať alebo zabezpečiť Zhotoviteľ, a bez ktorých nie je možné riadne a včas poskytnúť predmet Rámcovej dohody.
2. Objednávateľ sa zaväzuje, že umožní Zhotoviteľovi za účelom poskytovania predmetu Rámcovej dohody prístup do svojho sídla ako aj ďalších relevantných priestorov, k hardwaru, softwaru, databázam a sieťovej infraštruktúre a systémom potrebným pre prevádzku ZBGIS a poskytovanie predmetu Rámcovej dohody. Objednávateľ na požiadanie zabezpečí pre Zhotoviteľa v nevyhnutnom rozsahu možnosť vzdialeného prístupu k softwaru, databázam a sieťovej infraštruktúre Objednávateľa týkajúcej sa ZBGIS. Zhotoviteľ sa zaväzuje dodržiavať všetky bezpečnostné a technické smernice, predpisy a opatrenia Objednávateľa týkajúce sa prístupu do priestorov Objednávateľa ako aj ďalších relevantných priestorov, výkonu práce v týchto priestoroch, lokálneho a vzdialeného prístupu k hardwaru, softwaru, databázam a sieťovej infraštruktúre a systémom Objednávateľa, s ktorými bude Zhotoviteľ preukázateľne oboznámený, alebo  ktoré mu boli preukázateľne sprístupnené.
3. V rozsahu, v akom bude pre poskytovanie predmetu Rámcovej dohody pre Zhotoviteľa potrebné pristupovať k hardwaru alebo softwaru, databázam, údajovým modelom tretej strany, ktoré Objednávateľ používa, alebo zabezpečiť integráciu ZBGIS na ne, Objednávateľ poskytne Zhotoviteľovi súčinnosť v podobe zabezpečenia potrebných špecifikácií, informácií, prístupov od príslušnej tretej strany nevyhnutne potrebných pre splnenie záväzkov Zhotoviteľa.

**Článok IX.**

**Osobitné dojednania**

1. Zmluvné strany sa zaväzujú, že si budú poskytovať potrebnú súčinnosť pri plnení záväzkov vyplývajúcich z tejto Rámcovej dohody a navzájom sa budú včas informovať o všetkých skutočnostiach potrebných pre plnenie ich záväzkov podľa tejto Rámcovej dohody a/alebo Výzvy na plnenie, najmä bez zbytočného odkladu vzájomne si oznamovať všetky zmeny a dôležité okolnosti, ktoré môžu mať vplyv na práva a povinnosti Zmluvných strán.
2. Zhotoviteľ je povinný poskytovať predmet Rámcovej dohody tak, aby bol vykonávaný v súlade s Termínmi poskytovania Plnenia, a teda aby pri poskytovaní rozvojových služieb nevznikali zbytočné prieťahy ani žiadne dodatočné náklady (resp. nedošlo k zvýšeniu existujúcich nákladov) na strane Objednávateľa.
3. Zhotoviteľ vyhlasuje, že si je vedomý toho, že akékoľvek neplnenie povinností Zhotoviteľa podľa tejto Rámcovej dohody a/alebo Výzvy na plnenie môže mať za následok vznik škody na strane Objednávateľa, ktorá môže prevyšovať hodnotu poskytovaného Plnenia a zaväzuje sa nahradiť v celom rozsahu škodu, ktorá vznikne Objednávateľovi ako dôsledok porušenia povinností Zhotoviteľa z tejto Rámcovej dohody; ustanovenie čl. 11.6 tým nie je dotknuté.
4. Zhotoviteľ vyhlasuje, že je poistený pre prípad všeobecnej zodpovednosti za škodu do výšky 3 000 000 EUR (slovom tri milióny eur) poistného plnenia a zaväzuje sa toto poistenie nemeniť a nezrušiť do uplynutia 2 rokov od zániku tejto Rámcovej dohody. Zhotoviteľ sa zaväzuje doručiť Objednávateľovi každý rok, ktorý trvá poistenie podľa predchádzajúcej vety tohto článku potvrdenie o poistení, a to najneskôr do 30. januára príslušného kalendárneho roka.
5. Zhotoviteľ nie je oprávnený svoju akúkoľvek pohľadávku voči Objednávateľovi vyplývajúcu z alebo súvisiacu s touto Rámcovou dohodou postúpiť na iného alebo založiť v prospech tretích osôb.
6. Zhotoviteľ sa zaväzuje v technicky primeranej lehote poskytnúť Objednávateľovi kedykoľvek všetky dostupné informácie a dokumenty, ktoré sa týkajú predmetu Rámcovej dohody.
7. Poskytovateľ sa zaväzuje bez zbytočného odkladu informovať Objednávateľa o akýchkoľvek skutočnostiach, ktoré majú alebo by mohli mať za následok, že Zhotoviteľ nemôže alebo nebude môcť poskytovať Plnenie riadne alebo v súlade s Termínmi poskytovania Plnenia, bez zbytočného odkladu po tom, čo sa o nich dozvie. Zhotoviteľ sa zároveň zaväzuje bez zbytočného odkladu informovať Objednávateľa aj o iných skutočnostiach sťažujúcich poskytovanie predmetu Rámcovej dohody alebo, ktoré by mohli mať za následok vznik škody alebo inej ujmy na strane Objednávateľa alebo tretích osôb.
8. Ak bude nevyhnutné zabezpečiť prístup Zhotoviteľa do sídla alebo iných priestorov Objednávateľa, Zhotoviteľ sa zaväzuje dodržať všetky interné pravidlá Objednávateľa týkajúce sa vstupu a výkonu prác dodávateľov v priestoroch Objednávateľa, s ktorými bol preukázateľne oboznámený. Pre vylúčenie pochybností, pokiaľ je prístup do priestorov Objednávateľa nevyhnutný pre riadne a včasné poskytnutie Plnenia, po dobu kým takýto prístup nebude umožnený neplynú Termíny poskytovania Plnenia.
9. Objednávateľ sa zaväzuje zabezpečiť Zhotoviteľovi prístup k ZBGIS v rozsahu podľa čl. VIII Rámcovej dohody.
10. V prípade neposkytnutia súčinnosti Objednávateľa podľa čl. VIII Rámcovej dohody sa primerane predlžujú Termíny poskytovania Plnenia, ktoré je inak Zhotoviteľ povinný v zmysle tejto Rámcovej dohody a/alebo Výzvy na plnenie dodržať. Doba, o ktorú sa predĺžia Termíny poskytovania Plnenia, bude zodpovedať počtu dní, počas ktorých Objednávateľ neposkytol súčinnosť podľa čl. VIII Rámcovej dohody.
11. Za predpokladu, že Zhotoviteľ (vrátane jeho zamestnancov, subdodávateľov, iných osôb alebo akýchkoľvek tretích osôb, ktoré na plnenie tejto Rámcovej dohody a jednotlivých Výziev na plnenie použil) dodá Objednávateľovi na základe tejto Rámcovej dohody a/alebo jednotlivých Výziev na plnenie akékoľvek Plnenie, ktoré má povahu autorského diela (ďalej len „autorské dielo“ alebo „dielo“) podľa Autorského zákona, všetky práva na duševné vlastníctvo, ktoré vyplývajú ako dôsledok plnenia Rámcovej dohody Zhotoviteľom, jeho zamestnancami alebo tretími stranami, patria Objednávateľovi ako osobe, ktorá iniciovala vytvorenie týchto diel a usmerňovala a zabezpečovala proces ich vytvorenia. Na požiadanie Objednávateľa podnikne Zhotoviteľ všetky nevyhnutné kroky na získanie a zaistenie týchto práv v prospech Objednávateľa.
12. Všetky dokumenty vrátane informácií, údajov, programov kontrol, pracovných dokumentov, diagnostických modelov, metodológie, správ, špecifikácií alebo podobných dokumentov vypracovaných alebo používaných za týmto účelom sú vlastníctvom Objednávateľa. Objednávateľ je zároveň jediným a výhradným disponentom so všetkými informáciami zhromaždenými alebo získanými počas poskytovania predmetu Rámcovej dohody a prevádzky dodaného Plnenia/Plnení vrátane jeho zmien.
13. Zhotoviteľ odškodní Objednávateľa za konanie tretích strán na základe tvrdenia, že (jeden) z produktov a/alebo častí Plnenia dodaného Zhotoviteľom predstavuje porušenie patentových, autorských, databázových práv, práv na výkresy alebo úžitkové vzory, obchodného tajomstvá alebo zásah do vlastníckeho práva tretej strany.
14. Zmluvné strany berú na vedomie, že Zhotoviteľom dodané Plnenie musí byť bez právnych vád. Právne vady predstavujú práva tretích osôb, ktoré akýmkoľvek spôsobom znemožňujú/obmedzujú Objednávateľovi užívať funkcionalitu v súlade s touto Rámcovou dohodou.
15. Zhotoviteľ nesie zodpovednosť za plnú náhradu všetkých nákladov vrátane účelne vynaložených trov právneho zastúpenia a škôd, ktoré môžu vzniknúť Objednávateľovi ako dôsledok nárokov tretích strán založených na týchto právach. Na náhradu škody podľa tohto bodu sa nepoužijú ustanovenia bodu 12.6 Čl. XII tejto Rámcovej dohody.
16. V prípade, ak je súčasťou poskytnutého Plnenia dodávka štandardného softvéru tretích strán (tzv. podporný softvér) a/alebo databázy (softvér/databáza, ktoré neboli vyvinuté za účelom plnenia tejto Rámcovej dohody, a ktoré sú bežne šírené na trhu), Zhotoviteľ sa zaväzuje zabezpečiť pre Objednávateľa časovo neobmedzenú licenciu na použitie takéhoto softvéru/databázy vo forme, v ktorej túto licenciu poskytuje výrobca a/alebo distribútor tohto softvéru/databázy v rámci celkovej ceny predmetu Rámcovej dohody.
17. Objednávateľ je oprávnený používať softvér tretích strán v súlade s licenčnými podmienkami výrobcu tohto softvéru.
18. Cena za licenciu na používanie podporného softvéru je zahrnutá v cene za poskytnuté Plnenie.

**Článok X.**

**Preberacie a akceptačné konanie**

1. Zmluvné strany sa dohodli, že povinnosť poskytnúť Plnenie a/alebo jeho časť bude splnená okamihom riadneho ukončenia a odovzdania Plnenia Objednávateľovi v mieste sídla Objednávateľa, alebo v inom vopred písomne dohodnutom mieste, kde má byť také Plnenie Poskytnuté v preberacom konaní v súlade s podmienkami Rámcovej dohody a/alebo súvisiacej Výzve na plnenie.
2. Zhotoviteľ je povinný pripraviť a odovzdať Objednávateľovi pri Preberacom a akceptačnom konaní vopred dohodnú dokumentáciu (napr. manuály ako aj ďalšiu technickú dokumentáciu súvisiacu s Plnením potrebnú pre Objednávateľa podľa právnych predpisov alebo vopred požadovanú Objednávateľom). Zmluvné strany sa dohodli, že dokumentácia podľa predchádzajúcej vety bude vyhotovená v slovenskom jazyku, s výnimkou dokumentácie k počítačovému programu tretích strán, ktorá sa v súlade so všeobecne záväznými predpismi poskytuje na území Slovenskej republiky v inom ako slovenskom jazyku. V prípade podľa predchádzajúcej vety môže byť dokumentácia poskytnutá v anglickom alebo nemeckom jazyku.
3. Zhotoviteľ sa zaväzuje aspoň 5 pracovných dní vopred oznámiť Objednávateľovi písomne, faxom alebo e-mailom Oprávnenému zástupcovi Objednávateľa podľa bodu 14.6 Čl. XIV Rámcovej dohody termín, kedy bude Plnenie pripravené na odovzdanie. Poskytovateľ v oznámení podľa predchádzajúcej vety tohto bodu oznámi Objednávateľovi pripravenosť Plnenia na Preberacie konanie a zároveň prizve Oprávneného zástupcu Objednávateľa na Preberacie a akceptačné konanie, ktoré sa uskutoční najneskôr do 5 dní odo dňa doručenia tohto oznámenia Objednávateľovi, pokiaľ sa Zmluvné strany písomne nedohodnú inak. Preberacie a akceptačné konanie spočíva v overení, či Plnenie zodpovedá výsledku určenému v Rámcovej dohode a/alebo jednotlivej Výzve/Výzvach na plnenie – t. j. porovnať skutočné vlastnosti dodaného Plnenia so schválenou funkčnou špecifikáciou. Zmluvné strany sa dohodli, že na preukázanie riadneho poskytnutia Plnenia sa vyžaduje úspešné vykonanie testov Plnenia v testovacom prostredí Objednávateľa v súlade s písomne dohodnutými kritériami. Ak má ktorákoľvek časť dodaného Plnenia na základe zistení z testovania Vady kategórie A, je Objednávateľ povinný do troch (3) pracovných dní po dokončení príslušných testov doručiť Zhotoviteľovi písomnú správu, v ktorej uvedie a popíše všetky zistené nedostatky. Zhotoviteľ odstráni zistené Vady kategórie A bez zbytočného odkladu, prípadne v termínoch stanovených Objednávateľom alebo dohodnutých Zmluvnými stranami. Preberacie a akceptačné konanie bude vykonané znovu, ak požadované Plnenie nespĺňa predpoklady pre nasadenie do produkčného prevádzkového prostredia Objednávateľa. Tento proces testovania a následných opráv sa bude opakovať, kým nebudú odstránené všetky Vady kategórie A. Zmluvné strany sa dohodli, že úspešný výsledok testovania sa zachytí v zápisnici podpísanej Zmluvnými stranami; Zmluvnými stranami podpísaná zápisnica o výsledku testovania tvorí v tomto prípade neoddeliteľnú prílohu Akceptačného protokolu. Objednávateľ sa zaväzuje prevziať Plnenie podpísaním Akceptačného protokolu najneskôr v lehote desať (10) pracovných dní odo dňa úspešného vykonania preberacieho konania. Akceptačný protokol je povinný predložiť Zhotoviteľ, a to až po úspešnom vykonaní preberacieho konania. Po prevzatí Plnenia prechádza Plnenie do produkčnej prevádzky. Podmienkou pre prechod/nasadenie Plnenia do produkčného prevádzkového prostredia je súhlas a/alebo pokyn Objednávateľa s nasadením Plnenia do produkčného prevádzkového prostredia Objednávateľa.
4. Zhotoviteľ je pred podpisom Akceptačného protokolu povinný dodať Objednávateľovi najaktuálnejšiu verziu komentovaných zdrojových kódov (vrátane konfiguračných položiek) a dátového modelu Plnenia (ďalej aj „zdrojové kódy“) s tým, že Objednávateľ bude oprávnený tieto bez akéhokoľvek časového a vecného obmedzenia použiť (vrátane možnosti ich dekompilácie a akýchkoľvek iných spôsobov úpravy). Zdrojové kódy budú vytvorené vyexportovaním z vývojového prostredia Zhotoviteľa. V prípade, ak Zhotoviteľ neposkytne Objednávateľovi Zdrojové kódy podľa predchádzajúcej vety, je povinný tak spraviť do 5 pracovných dní od doručenia výzvy Objednávateľa na ich poskytnutie.
5. Zmluvné strany sa dohodli, že po úspešnom ukončení Preberacieho a akceptačného konania bude spísaný Akceptačný protokol. Zmluvné strany sa dohodli, že v Akceptačnom protokole uvedú najmä:
	1. zoznam Vád kategórie B a C nebrániacich užívaniu Plnenia na účel, na ktorý bolo podľa Rámcovej dohody a/alebo Výzvy na plnenie poskytnuté a termíny ich odstránenia podľa bodu 10.7 tohto bodu tohto článku,
	2. zoznam odovzdávaných dokladov, dokumentov a súborov (vrátane zdrojových kódov),
	3. iné skutočnosti, ktorých vyznačenie požaduje niektorá zo Zmluvných strán,
	4. dátum a miesto vyhotovenia protokolu a podpisy Zmluvných strán.
6. Zmluvné strany sa dohodli, že povinnosť Zhotoviteľa poskytnúť Plnenie nie je splnená, ak Plnenie má Vady kategórie A, ktoré podstatným spôsobom bránia v užívaniu Plnenia na účel, na ktorý bolo poskytnuté podľa Rámcovej dohody a/alebo Výzvy na plnenie alebo podstatným spôsobom bránia v užívaniu ZBGIS; v tomto prípade nevzniká Objednávateľovi povinnosť prevziať takéto Plnenie. Objednávateľ sa zaväzuje prevziať Plnenie s prípadnými Vadami kategórie B a C nebrániacimi užívaniu Plnenia na účel, na ktorý bolo poskytnuté podľa Rámcovej dohody a/alebo Výzvy na plnenie. V prípade, ak Objednávateľ v rámci Preberacieho a akceptačného konania, na ktoré bol riadne vyzvaný, resp. v dodatočne poskytnutej lehote nie kratšej ako 5 pracovných dní bezdôvodne odmietne prevziať Plnenie napriek splneniu akceptačných kritérií (stav bez Vád kategórie A) alebo bezdôvodne odmietne podpísať Akceptačný protokol, Plnenie sa bude považovať za prevzaté na účely Rámcovej dohody a Akceptačný protokol v takom prípade podpíše len Zhotoviteľ.
7. Zhotoviteľ sa zaväzuje, že odstráni Vady kategórie B a C špecifikované v Akceptačnom protokole v dohodnutej lehote podľa bodu 10.5 písm. a) tohto článku, pokiaľ sa Zmluvné strany v jednotlivom prípade písomne nedohodnú inak. V prípade, že Zhotoviteľ neodstráni zistené vady podľa prvej vety tohto bodu, a to ani v dodatočnej dohodnutej lehote, má Objednávateľ právo odstrániť tieto vady sám alebo prostredníctvom tretích osôb, a to na náklady Zhotoviteľa.
8. Povinnosti Zhotoviteľa bezodplatne odstrániť Vadu sú podmienené:
	1. dodržiavaním podmienok tejto Rámcovej dohody Objednávateľom;
	2. používaním Plnenia v súlade s inštrukciami alebo odporúčajúcimi procedúrami, ktoré boli zverejnené alebo doručené Objednávateľovi.
9. Zhotoviteľ nenesie zodpovednosť a neposkytuje záruku za nápravu ani za opravu Vád, ak tieto Vady vzniknú v dôsledku nevhodného konania Objednávateľa, pričom na nevhodnosť takéhoto konania bol Objednávateľ zo strany Zhotoviteľa písomne upozornený; ustanovenie bodu 12.6 tejto Rámcovej dohody tým nie je dotknuté.

**Článok XI.**

**Záruka a zodpovednosť za Vady**

1. Zhotoviteľ zodpovedá za Vady, ktoré má Plnenie v okamihu odovzdania Plnenia Objednávateľovi, ako aj za Vady, ktoré sa vyskytnú po odovzdaní Plnenia v záručnej dobe.
2. Zmluvné strany sa dohodli, že Zhotoviteľ poskytuje na Plnenie poskytnuté na základe tejto Rámcovej dohody a prevzaté Objednávateľom v Preberacom a akceptačnom konaní záruku v dĺžke 24 mesiacov, ktorá začína plynúť vždy pre každé jednotlivé Plnenie samostatne, a to odo dňa nasadenia príslušného Plnenia prevzatého Objednávateľom v Preberacom a akceptačnom konaní do Prevádzkového prostredia Objednávateľa. Záručná doba podľa predchádzajúcej vety sa pre Plnenie, ktoré malo Vadu kategórie B, predlžuje o dobu od nasadenia príslušného Plnenia prevzatého Objednávateľom v Preberacom konaní do Prevádzkového prostredia Objednávateľa do odstránenia príslušnej Vady kategórie B.
3. Objednávateľ je povinný Vady Plnenia bez zbytočného odkladu po ich zistení písomne oznámiť Zhotoviteľovi, najneskôr však do 5 pracovných dní od zistenia Vady. V oznámení o vadách Objednávateľ špecifikuje vady (opísať, uviesť ako sa prejavujú). Zmluvné strany sa dohodli, že kategorizáciu Vád na vady A, B alebo C si Zmluvné strany písomne potvrdia po vzájomnej dohode Zmluvných strán bezodkladne po oznámení Vady Objednávateľom Zhotoviteľovi podľa tohto bodu Rámcovej dohody.
4. Obsahom záruky je povinnosť Zhotoviteľa bezplatne odstrániť v dojednanej dohode Vady Plnenia, na ktoré sa vzťahuje Záruka.
5. Zmluvné strany sa dohodli, že v prípade, ak Zhotoviteľ neodstráni oznámené (reklamované) Vady včas, t. j. v dobe opravy v súlade s bodom 11.4 tohto článku Rámcovej dohody, a to ani v dodatočnej lehote 10 dní, má Objednávateľ právo odstrániť vady sám alebo prostredníctvom tretích osôb, a to na náklady Zhotoviteľa.
6. Záruka podľa tohto článku sa nevzťahuje na:
	1. nedostatky ZBGIS alebo Plnenia iné než vady podľa tejto Rámcovej dohody a/alebo Výzvy na plnenie,
	2. vady spôsobené zásahmi Objednávateľa alebo tretej strany do Plnenia alebo ZBGIS, ktoré Zhotoviteľ neautorizoval; to neplatí v prípadoch podľa bodu 11.5 tohto článku a podľa bodu 10.7 čl. X tejto Rámcovej dohody,
	3. vady, ku ktorým došlo použitím alebo rešpektovaním požiadaviek, pokynov, informácií a vecí od Objednávateľa, na nevhodnosť použitia ktorých Zhotoviteľ Objednávateľa písomne vopred a včas upozornil a Objednávateľ napriek tomu na nich trval,
	4. vady spôsobené zlyhaním alebo chybou hardwaru alebo softwaru infraštruktúry, ktorá netvorí ZBGIS alebo Plnenie,
	5. vady spôsobené nesprávnym alebo neodborným použitím Plnenia v rozpore s príslušnou preukázateľne odovzdanou dokumentáciou Objednávateľovi,
	6. úpravy a vylepšenia ZBGIS alebo Plnenia, ktoré vyplývajú z ľubovoľných modifikácií ZBGIS alebo Plnení a/alebo z vylepšení vykonaných Objednávateľom, alebo akoukoľvek treťou stranou.

**Článok XII.**

**Zmluvné pokuty a zodpovednosť za škodu**

1. V prípade, že bude Zhotoviteľ v omeškaní s dokončením a odovzdaním Plnenia, alebo jeho časti, je Objednávateľ oprávnený požadovať od Zhotoviteľa zmluvnú pokutu za každý deň omeškania vo výške 0,05 % z ceny tej časti Plnenia, ktorej dokončenie alebo odovzdanie je v omeškaní.
2. V prípade omeškania Objednávateľa s úhradou faktúry má Poskytovateľ právo uplatniť úrok z omeškania vo výške stanovenej príslušnými právnymi predpismi.
3. Zmluvné strany sú povinné bez zbytočného odkladu sa vzájomne informovať o vzniku škody alebo bezprostrednej hrozbe vzniku škody v súvislosti s porušením záväzkov príslušnej Zmluvnej strany vyplývajúcich z Rámcovej dohody.
4. Zmluvné strany sa dohodli, že každá zo strán nesie zodpovednosť za spôsobenú škodu v rámci právnych predpisov a Rámcovej dohody. Obe strany sa zaväzujú vyvinúť maximálne úsilie k predchádzaniu škôd a k minimalizácii vzniknutých škôd.
5. Žiadna zo Zmluvných strán nezodpovedá za škodu, ktorá vznikla v dôsledku vecne nesprávneho alebo inak chybného zadania, informácie, podkladu či pokynu, ktoré obdŕžala od druhej Zmluvnej strany, a na ktorého nesprávnosť alebo chybovosť písomne vopred druhú Zmluvnú stranu upozornila. Žiadna zo Zmluvných strán nie je zodpovedná za škodu a nie je ani v omeškaní, ak k týmto skutočnostiam došlo v dôsledku omeškania s plnením záväzku druhej Zmluvnej strany alebo v dôsledku okolností vylučujúcich zodpovednosť.
6. Zmluvné strany vyhlasujú, že celková najvyššia predvídateľná výška škody, ktorá môže z porušenia povinností zodpovednej Zmluvnej strany pri plnení Rámcovej dohody vzniknúť poškodenej Zmluvnej strane, a ktorú môže alebo mohla zodpovedná Zmluvná strana v dobe vzniku Rámcovej dohody pri vynaložení obvyklej starostlivosti predvídať, nepresiahne v každom jednotlivom prípade výšku sumy Plnenia uvedenú v konkrétnej Výzve na plnenie, maximálne však do výšky celkovej maximálnej zmluvnej ceny uvedenej v bode 7.1 Rámcovej dohody.
7. Pre vylúčenie pochybností, škody presahujúce uvedené limity stanovené pre jednotlivé prípady podľa bodu 12.6 tejto Rámcovej dohody, ako aj akékoľvek škody náhodné, následné nepriame ako napr. ušlé zisky, nerealizované výnosy, príjmy či úspory, sú z povinnosti náhrady škody vyslovene vylúčené.
8. Zmluvné strany sa dohodli, že v prípade, ak Zhotoviteľ poruší povinnosť podľa čl. X bod 10.7 Rámcovej dohody odstrániť Vady kategórie B a C špecifikované v Akceptačnom protokole v dohodnutej lehote, zaväzuje sa zaplatiť Objednávateľovi zmluvnú pokutu vo výške 55 EUR (slovom päťdesiatpäť eur) za každé jednotlivé porušenie povinnosti a každý deň porušovania tejto povinnosti, maximálne však v sume 5 % jednotlivých Plnení až do času, pokiaľ Objednávateľ neuplatní postup podľa článku 7.12. tejto Rámcovej dohody.
9. Zmluvné strany sa dohodli, že v prípade, ak Zhotoviteľ poruší povinnosť odstrániť Vady v  lehote podľa Čl. XI bod 11.4 Rámcovej dohody, zaväzuje sa zaplatiť Objednávateľovi zmluvnú pokutu vo výške 55 EUR (slovom päťdesiatpäť eur) za každé jednotlivé porušenie povinnosti a každý deň porušovania tejto povinnosti, maximálne však v sume 5 % jednotlivých Plnení.
10. Pokutou podľa bodov 12.8 a 12.9 tohto článku Rámcovej dohody nie je dotknutý nárok na iné pokuty uvedené v tomto článku. Uplatnením zmluvnej pokuty podľa tohto článku nie je dotknutý nárok na náhradu škody, ktorá Objednávateľovi vznikne.
11. V prípade, ak Zhotoviteľ poruší akúkoľvek povinnosť vyplývajúcu z tejto Rámcovej dohody má Objednávateľ nárok na zaplatenie zmluvnej pokuty vo výške 5 000,00 EUR (slovom: päťtisíc eur) za každé takéto porušenie. Uplatnením zmluvnej pokuty podľa tohto bodu nie je dotknutý nárok na náhradu škody, ktorá v súvislosti s takýmto porušením Objednávateľovi vznikne. V prípade, že je porušenie povinnosti v tejto Rámcovej dohody sankcionované osobitnou zmluvnou pokutou, uplatní sa osobitná zmluvná pokuta.
12. V prípade ak je predmetom Rámcovej dohody migrácia dát, Zhotoviteľ nezodpovedá za obsah ani aktuálnosť dát, ktorých migráciu vykonáva. Zhotoviteľ však zodpovedá za vykonanie migrácie tak, aby dáta boli prenesené všetky a v dohodnutej štruktúre.
13. Za tvorbu, využívanie a prevádzkovanie dát Objednávateľa nesie zodpovednosť výlučne Objednávateľ. Objednávateľ je súčasne povinný konať s náležitou odbornou starostlivosťou a predchádzať vzniku možných škôd tak, že bude vykonávať bezpečnostné zálohy dát v súlade s pravidlami bežnými pre nakladanie s údajmi v informačných systémoch. Zhotoviteľ nenesie zodpovednosť za škodu vzniknutú stratou alebo poškodením dát alebo dátových štruktúr Objednávateľa, s výnimkou prípadu, že táto škoda vznikla v príčinnej súvislosti s plnením povinnosti Zhotoviteľa podľa tejto Rámcovej dohody.
14. Zmluvné strany sa dohodli, že pohľadávka na zaplatenie zmluvnej pokuty vznikne len za podmienky, že dotknutá Zmluvná strana písomne vyzve porušujúcu Zmluvnú stranu na zaplatenie zmluvnej pokuty; táto pohľadávka je potom splatná v lehote uvedenej v písomnej výzve.

**Článok XIII.**

**Ukončenie a zánik Rámcovej dohody**

1. Zmluvné strany sa dohodli, že pred uplynutím doby trvania Rámcovej dohody zaniká Rámcová dohoda:
	1. dohodou Zmluvných strán;
	2. výpoveďou formou písomnej výpovede jednej Zmluvnej strany doručenej druhej Zmluvnej strane bez uvedenia dôvodu vo výpovednej lehote 6 mesiacov, ktorá začína plynúť prvým dňom mesiaca nasledujúcom po mesiaci, kedy bola výpoveď doručená druhej Zmluvnej strane; ustanovenia bodu 13.2 a 13.3 sa použijú v tomto prípade ku dňu uplynutia výpovednej doby obdobne;
	3. odstúpením od Rámcovej dohody,
		* Objednávateľ je oprávnený odstúpiť od Rámcovej dohody, ak sa Zhotoviteľ dostane do omeškania o viac ako 30 dní s plnením akejkoľvek podstatnej povinnosti podľa tejto Rámcovej dohody a/alebo Výzvy na plnenie a neodstráni tento nedostatok ani v dodatočnej lehote 15 dní poskytnutej mu písomne za týmto účelom Objednávateľom alebo ak bude v zmysle príslušných právnych predpisov vyhlásený na majetok Zhotoviteľa konkurz alebo ak bude povolená reštrukturalizácia alebo ak sa Zhotoviteľ dostane do likvidácie;
		* Zhotoviteľ je oprávnený odstúpiť od Rámcovej dohody, ak je Objednávateľ opakovane v omeškaní s ktoroukoľvek úhradou svojich peňažných záväzkov podľa Rámcovej dohody o viac ako 30 dní a tento nedostatok neodstráni ani v dodatočnej lehote 15 dní poskytnutej Objednávateľovi písomne za týmto účelom Zhotoviteľom.
2. V prípade odstúpenia Objednávateľa od Rámcovej dohody podľa tohto článku Rámcovej dohody je Zhotoviteľ povinný poskytnúť Objednávateľovi primeranú súčinnosť potrebnú na zabezpečenie odovzdania akéhokoľvek Zhotoviteľom rozpracovaného Plnenia, o ktoré Objednávateľ prejaví záujem, a pri ktorom bude ochotný uhradiť alikvotnú časť príslušnej ceny za Plnenie zodpovedajúcu dohodnutej miere rozpracovanosti.
3. Odstúpením od Rámcovej dohody nezanikajú ustanovenia o zmluvnej pokute, o náhrade škody, o zodpovednosti za Vady poskytnutého Plnenia, ktoré bolo do dňa zániku Rámcovej dohody odovzdané vrátane ustanovenia o záruke a zodpovednosti za Vady podľa čl. XI Rámcovej dohody a ani iné ustanovenia, ktoré podľa vôle Zmluvných strán alebo vzhľadom na svoju povahu majú pretrvať aj po zániku Rámcovej dohody. Zmluvné strany sa dohodli, že pre odstránenie akýchkoľvek pochybností sa dojednanie podľa predchádzajúcej vety tohto bodu tohto článku Rámcovej dohody použije rovnako aj v prípadoch zániku Rámcovej dohody z dôvodu uplynutia doby trvania Rámcovej dohody alebo vyčerpania celkovej maximálnej zmluvnej ceny podľa čl. VII bod 7.1 Rámcovej dohody.
4. Odstúpenie od Rámcovej dohody musí mať písomnú formu a musí byť doručené druhej Zmluvnej strane. Účinkom odstúpenia ktorejkoľvek Zmluvnej strany od Rámcovej dohody je zánik Rámcovej dohody ku dňu doručenia písomného odstúpenia druhej Zmluvnej strane.
5. Pokiaľ Objednávateľ napriek vynaloženiu náležitej starostlivosti nemá zabezpečené finančné zdroje na krytie ceny Plnenia na obdobie v tom čase aktuálneho kalendárneho roka, je Objednávateľ oprávnený písomne vypovedať Rámcovú dohodu s účinnosťou ku koncu kalendárneho mesiaca, v ktorom bola výpoveď doručená Zhotoviteľovi, ak bola výpoveď doručená Zhotoviteľovi najneskôr 5 dní pred koncom tohto kalendárneho mesiaca, a ak bola výpoveď doručená Zhotoviteľovi menej ako 5 dní pred koncom kalendárneho mesiaca, potom takáto výpoveď nadobudne účinky až ku koncu kalendárneho mesiaca nasledujúceho po mesiaci, v ktorom bola táto výpoveď doručená Zhotoviteľovi. Zmluvné strany sa dohodli, že Objednávateľ bude oprávnený podať a doručiť Zhotoviteľovi výpoveď podľa tohto bodu Rámcovej dohody len v období od 01.01. bežného roka do 30.06. bežného roka.
6. Zánikom Rámcovej dohody nezanikajú jednotlivé Výzvy na plnenie odsúhlasené medzi Zmluvnými stranami, pokiaľ sa Zmluvné strany vzájomne nedohodnú inak.
7. Zhotoviteľ sa zaväzuje pri zmene dodávateľa poskytnúť Objednávateľovi úplnú súčinnosť pri prechode na nového dodávateľa, najmä v oblasti architektúry a integrácie informačných systémov.

**Článok XIV.**

**Komunikácia a doručovanie**

1. Zmluvné strany sa dohodli, že akákoľvek písomnosť doručovaná v súvislosti s touto Rámcovou dohodou sa považuje za doručenú druhej Zmluvnej strane v prípade doručovania prostredníctvom:
	1. faxu, okamihom vytlačenia potvrdenia o odoslaní faxovej správy z faxu použitého odosielateľom, ktoré potvrdí doručenie zasielanej písomnosti na číslo faxu príjemcu počas pracovného dňa; alebo
	2. elektronickej pošty (ďalej len „e–mail“) dňom, kedy Zmluvná strana, ktorá prijala e-mail od odosielajúcej Zmluvnej strany, potvrdila jeho prijatie odoslaním potvrdzujúceho e-mailu odosielajúcej Zmluvnej strane (ďalej len „potvrdenie o prijatí e-mailu“). Prijímajúca Zmluvná strana je povinná doručiť odosielajúcej Zmluvnej strane potvrdenie o prijatí e-mailu do 48 hodín, inak sa bude takýto email považovať za nedoručený, alebo
	3. pošty, kuriérom alebo v prípade osobné doručovania, doručením písomnosti adresátovi s tým, že v prípade doručovania prostredníctvom pošty musí byť písomnosť zaslaná doporučene s doručenkou preukazujúcou doručenie na adresu príslušnej Zmluvnej strany. V prípade doručovania inak ako poštou, je možné písomnosť doručovať aj na inom mieste ako na adrese príslušnej Zmluvnej strany, ak sa na tomto mieste Zmluvná strana v čase doručenia zdržuje. Za deň doručenia písomnosti sa považuje aj deň, v ktorý Zmluvná strana, ktorá je adresátom, odoprie doručovanú písomnosť prevziať, alebo tretí deň odo dňa uloženia zásielky na pošte, doručovanej poštou Zmluvnej strane, alebo v ktorý je na zásielke, doručovanej poštou Zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu, ak sa súčasne takáto poznámka zakladá na pravde.
2. Pre potreby doručovania prostredníctvom elektronickej pošty (e–mail) sa použije

adresa Objednávateľa oibkr@skgeodesy.sk

adresa Zhotoviteľa: .................................

Pre potreby doručovania prostredníctvom faxu sa použije:

faxové číslo Objednávateľa +421 2 434 281 30

faxové číslo Zhotoviteľa: .................................

1. Pre potreby doručovania prostredníctvom pošty sa použije adresa sídla Objednávateľa a  adresa sídla Zhotoviteľa uvedená v čl. I tejto Rámcovej dohody, ibaže odosielajúcej Zmluvnej strane adresát písomnosti písomne oznámil novú adresu sídla, prípadne inú novú adresu určenú na doručovanie písomností. V prípade akejkoľvek zmeny adresy určenej na doručovanie písomností na základe alebo v súvislosti s touto Rámcovou dohodou sa príslušná Zmluvná strana zaväzuje o zmene adresy bezodkladne písomne informovať druhú Zmluvnú stranu; v takomto prípade je pre doručovanie rozhodujúca nová adresa riadne oznámená Zmluvnej strane pred odosielaním písomnosti.
2. Zmluvné strany sa zároveň dohodli, že písomnosti týkajúce sa zániku alebo zmeny Rámcovej dohody musia byť doručované výhradne poštou ako doporučená zásielka, kuriérom alebo osobne.
3. Zmluvné strany sa dohodli, že určenie a zmena kontaktných údajov podľa bodu 14.2 a 14.3 tohto článku Rámcovej dohody je v ich výlučnej kompetencii; zmena v týchto kontaktných údajoch sa stáva účinnou vo vzťahu k druhej Zmluvnej strane dňom doručenia písomného oznámenia. Zmluvné strany sa zaväzujú bez zbytočného odkladu si písomne oznamovať zmeny v kontaktných údajoch uvedených v bode 14.2 a 14.3 tohto článku Rámcovej dohody. Ak ktorákoľvek Zmluvná strana poruší svoj záväzok podľa predchádzajúcej vety, je príslušná Zmluvná strana oprávnená používať kontaktné údaje uvedené v bode 14.2 a 14.3 tohto článku až do okamihu, kedy jej bolo preukázateľne doručené písomné oznámenie druhej Zmluvnej strany o zmene kontaktných údajov.
4. Oprávnení zástupcovia Objednávateľa sú:
	1. ......................, tel.: ......................, e-mail: ......................, funkcia ......................;
	2. ......................, tel.: ......................, e-mail: ......................, funkcia ......................;
	3. ......................, tel.: ......................, e-mail: ......................, funkcia ......................;
	4. ......................, tel.: ......................, e-mail: ......................, funkcia ......................

Zmluvné strany sa dohodli, že určenie a zmena osôb je vo výlučnej kompetencii Objednávateľa. Zmena v týchto osobách sa stáva účinnou dňom doručenia písomného oznámenia Zhotoviteľovi.

1. Oprávnení zástupcovia Zhotoviteľa sú:
	1. ......................, tel.: ......................, e-mail: ......................, funkcia ......................;
	2. ......................, tel.: ......................, e-mail: ......................, funkcia ......................;
	3. ......................, tel.: ......................, e-mail: ......................, funkcia ......................

Zmluvné strany sa dohodli, že určenie a zmena osôb je vo výlučnej kompetencii Zhotoviteľa. Zmena v týchto osobách sa stáva účinnou dňom doručenia písomného oznámenia Objednávateľovi.

**Článok XV.**

**Ochrana dôverných informácií a povinnosť mlčanlivosti**

1. Zmluvné strany sa zaväzujú zachovávať mlčanlivosť o dôverných informáciách (bod 15.3); tento záväzok Zmluvných strán nie je časovo obmedzený.
2. Zhotoviteľ zaobchádza so všetkými vecami a informáciami, ktoré obdrží v súvislosti s plnením tejto Rámcovej dohody, ako s dôvernými a bez predchádzajúceho písomného súhlasu Objednávateľa nesmie takéto veci alebo informácie sprístupniť tretej osobe. Táto povinnosť Zhotoviteľa trvá aj po ukončení Rámcovej dohody.
3. Dôvernými informáciami sa na účely tejto Rámcovej dohody rozumejú akékoľvek skutočnosti, informácie a údaje týkajúce sa Rámcovej dohody, vrátane jej príloh a prípadných dodatkov, rokovaní o Rámcovej dohode, prípadných rokovaní o jej prílohách alebo dodatkoch a týkajúcich sa Zmluvných strán, alebo s nimi súvisiace, s výnimkou:
	1. informácií, ktoré sú v deň podpísania Rámcovej dohody verejne známymi alebo ktoré sa už v tento deň dali zadovážiť z bežne dostupných zdrojov,
	2. informácií, ktoré sa stali po dni podpísania Rámcovej dohody verejne známymi alebo ktoré sa po tomto dni už dajú zadovážiť z bežne dostupných zdrojov, a to inak než v dôsledku porušenia povinnosti Zmluvnej strany zachovávať mlčanlivosť podľa tohto článku,
	3. informácií, z ktorých povahy vyplýva, že Zmluvná strana nemá záujem o ich utajenie, ak ich Zmluvná strana výslovne neoznačila za dôverné,

(ďalej len „Dôverné informácie“).

1. Povinnosť zachovávať mlčanlivosť o Dôverných informáciách sa nevzťahuje na prípady, ak:
	1. Zmluvná strana zverejnila Dôverné informácie s predchádzajúcim písomným súhlasom druhej Zmluvnej strany,
	2. na základe zákona vznikne Zmluvnej strane povinnosť poskytnúť Dôverné informácie,
	3. Zmluvná strana použila Dôverné informácie v prípadných súdnych, rozhodcovských, správnych a iných konaniach ohľadom práv a povinností vyplývajúcich z Rámcovej dohody alebo s ňou súvisiacich.
2. Zmluvné strany sa zaväzujú, že Dôverné informácie bez predchádzajúceho písomného súhlasu druhej Zmluvnej strany ďalej neposkytnú tretím osobám a ani neumožnia prístup tretích osôb k Dôverným informáciám. Za tretie osoby sa však nepokladajú členovia orgánov Zmluvných strán, zamestnanci alebo iné poverené osoby Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených Dôverných informácii povinnosťou mlčanlivosti na základe zákona alebo Rámcovej dohody, ako aj iné osoby, ktorým je potrebné poskytnúť Dôverné informácie za účelom riadneho splnenia povinností alebo výkonu oprávnení vyplývajúcich z Rámcovej dohody.
3. Zmluvné strany sa zároveň zaväzujú, že priamo a ani prostredníctvom inej osoby nepoužijú Dôverné informácie v rozpore s ich účelom pre seba alebo pre inú osobu alebo v rozpore so záujmami druhej Zmluvnej strany.

**Článok XVI.**

**Ochrana osobných údajov**

1. V nadväznosti na všeobecné nariadenie o ochrane údajov a na neho nadväzujúci zákon č. 18/2018 Z. z. je Zhotoviteľ fyzická, resp. právnická osoba, ktorá spracúva osobné údaje v mene prevádzkovateľa – Objednávateľa. Pre účely ochrany osobných údajov pri poskytovaní Plnení sa Zhotoviteľ v zmysle ustanovenia čl. 4 bod 8 GDPR považuje za sprostredkovateľa, ktorý je oprávnený spracúvať osobné údaje dotknutých osôb len v rozsahu určenom súvisiacim právnym predpisom. Na účely tohto článku Rámcovej dohody sa pre Zhotoviteľa používa označenie sprostredkovateľ a pre Objednávateľa sa používa označenie prevádzkovateľ.
2. Sprostredkovateľ podpisom tejto Rámcovej dohody vyhlasuje, že prijal všetky potrebné primerané technické, organizačné a personálne bezpečnostné opatrenia, tak aby spracúvanie osobných údajov spĺňalo požiadavky v zmysle GDPR a zákona č. 18/2018 Z. z. Na účely tejto Rámcovej dohody sprostredkovateľ vyhlasuje, že pri spracúvaní osobných údajov sprostredkovateľom nebudú ohrozené alebo porušené práva a právom chránené záujmy dotknutých osôb.
3. Predmetom spracúvania osobných údajov sprostredkovateľom je spracúvanie osobných údajov dotknutých osôb, ktoré prevádzkovateľ zhromažďuje vo svojom informačnom systéme geodézie, kartografie a katastra a to v rozsahu nevyhnutnom na realizáciu predmetu tejto Rámcovej dohody.
4. Sprostredkovateľ je oprávnený začať so spracúvaním osobných údajov v mene prevádzkovateľa prvým dňom nadobudnutia účinnosti tejto Rámcovej dohody. Sprostredkovateľ je oprávnený spracúvať osobné údaje na základe tejto Rámcovej dohody po dobu účinnosti tejto Rámcovej dohody.
5. Osobné údaje dotknutých osôb spracúvané podľa tejto Rámcovej dohody sú povahou bežnými osobnými údajmi, t.j. nejde o citlivé osobné údaje patriace do osobitnej kategórie osobných údajov podľa čl. 9 GDPR.
6. Účel spracúvania osobných údajov dotknutých osôb je realizácia predmetu tejto Rámcovej dohody sprostredkovateľom, t. j. poskytovanie Plnení. Sprostredkovateľ bude spracúvať osobné údaje dotknutých osôb výhradne za účelom poskytovania Plnení.
7. Rozsah osobných údajov dotknutých osôb, ktorý je sprostredkovateľ na základe tejto Rámcovej dohody oprávnený spracúvať v mene prevádzkovateľa – meno, priezvisko, rodné priezvisko, titul pred a za menom, rodné číslo, dátum narodenia, dátum úmrtia a adresa trvalého pobytu (v rozsahu ulica, popisné číslo, obec, PSČ, štát).
8. Dotknutými osobami sú fyzické osoby – vlastníci, správcovia, nájomcovia a/alebo iné oprávnené osoby z práv k nehnuteľnostiam, ktorých údaje sa nachádzajú v informačnom systéme geodézie, kartografie a katastra.
9. Prevádzkovateľ je oprávnený vykonať u sprostredkovateľa kontrolu a audit spracúvania osobných údajov, resp. poveriť vykonaním kontroly a auditu inú osobu, pričom sprostredkovateľ je povinný strpieť vykonanie kontroly a auditu. Prevádzkovateľ alebo osoba poverená prevádzkovateľom na vykonanie kontroly alebo auditu je oprávnený vstupovať do priestorov sprostredkovateľa, vyžadovať potrebné informácie a dokumenty, rovnako má právo na prístup do aplikácií spravujúcich informačné systémy sprostredkovateľa, v rámci ktorých dochádza k spracúvanie osobných údajov dotknutých osôb v mene prevádzkovateľa, resp. nevyhnutne súvisia s uvedenou činnosťou.
10. Prevádzkovateľ je oprávnený požadovať od sprostredkovateľa preukázanie skutočnosti, že sprostredkovateľ zaviazal osoby oprávnené spracúvať osobné údaje, že zachovajú mlčanlivosť o informáciách (dôvernosť informácií), o ktorých sa dozvedeli, pričom povinnosť mlčanlivosti trvá aj po ukončení spracúvania osobných údajov.
11. Prevádzkovateľ je oprávnený požadovať od sprostredkovateľa preukázanie vykonania opatrení podľa čl. 32 GDPR alebo [§ 39](https://www.slov-lex.sk/pravne-predpisy/SK/ZZ/2018/18/20180525#paragraf-39) zákona č. 18/2018 Z. z. (bezpečnosť spracúvania osobných údajov).
12. Prevádzkovateľ je oprávnený od sprostredkovateľa požadovať súčinnosť pri plnení jeho povinností v súvislosti s uplatňovaním práv dotknutej osoby.
13. Prevádzkovateľ je oprávnený od sprostredkovateľa požadovať súčinnosť pri zabezpečovaní plnenia povinností podľa čl. 32 až 36 GDPR alebo [§ 39 až 43](https://www.slov-lex.sk/pravne-predpisy/SK/ZZ/2018/18/20180525#paragraf-39) zákona č. 18/2018 Z. z. (bezpečnosť osobných údajov).
14. Sprostredkovateľ je oprávnený poveriť spracúvaním osobných údajov ďalšieho sprostredkovateľa podľa čl. 28 ods. 2 GDPR. Sprostredkovateľ je povinný pred poverením ďalšieho sprostredkovateľa spracúvaním osobných údajov písomne informovať prevádzkovateľa o tejto skutočnosti a oznámiť mu identifikačné údaje ďalšieho sprostredkovateľa. Následne po obdŕžaní písomného súhlasu zo strany prevádzkovateľa, je sprostredkovateľ oprávnený poveriť ďalšieho sprostredkovateľa spracúvaním osobných údajov dotknutých osôb.
15. Poverenie ďalšieho sprostredkovateľa spracúvaním osobných údajov sa vykoná na základe písomnej zmluvy medzi sprostredkovateľom a ďalším sprostredkovateľom. Sprostredkovateľ je povinný uložiť v zmluve ďalšiemu sprostredkovateľovi rovnaké povinnosti týkajúce sa ochrany osobných údajov, ako sú ustanovené v tejto Rámcovej dohode, a to najmä poskytnutie dostatočných záruk na prijatie primeraných technických a organizačných opatrení tak, aby spracúvanie osobných údajov spĺňalo požiadavky GDPR a zákona č. 18/2018 Z. z.
16. Pokiaľ ďalší sprostredkovateľ neplní svoje povinnosti týkajúce sa ochrany osobných údajov, je sprostredkovateľ naďalej v plnej miere zodpovedný voči prevádzkovateľovi za plnenie povinností ďalšieho sprostredkovateľa.
17. Sprostredkovateľ nesmie prenášať osobné údaje do tretích krajín alebo do medzinárodnej organizácie bez predchádzajúceho písomného súhlasu prevádzkovateľa, okrem prenosu na základe práva Európskej únie alebo osobitného predpisu alebo medzinárodnej zmluvy, ktorou je Slovenská republika viazaná; sprostredkovateľ je pri takom prenose povinný oznámiť prevádzkovateľovi túto požiadavku pred spracúvaním osobných údajov, ak právo Európskej únie, osobitný predpis alebo medzinárodná zmluva, ktorou je Slovenská republika viazaná, takéto oznámenie nezakazuje z dôvodov verejného záujmu.
18. Sprostredkovateľ je povinný zabezpečiť, aby sa osoby oprávnené spracúvať osobné údaje zaviazali, že zachovajú mlčanlivosť o informáciách (dôvernosť informácií), o ktorých sa dozvedeli. Povinnosť mlčanlivosti (zachovania dôvernosti informácií) trvá aj po ukončení spracúvania osobných údajov. Sprostredkovateľ je povinný na požiadanie prevádzkovateľa preukázať skutočnosť, že zaviazal mlčanlivosťou (povinnosťou zachovať dôvernosť informácií) osoby oprávnené spracúvať osobné údaje.
19. Sprostredkovateľ je povinný vykonať opatrenia podľa ustanovenia čl. 32 GDPR alebo [§ 39](https://www.slov-lex.sk/pravne-predpisy/SK/ZZ/2018/18/20180525#paragraf-39) zákona č. 18/2018 Z. z. (bezpečnosť spracúvania osobných údajov) a na požiadanie prevádzkovateľa je povinný preukázať splnenie uvedených opatrení.
20. Sprostredkovateľ je povinný po zohľadnení povahy spracúvania osobných údajov v čo najväčšej miere poskytnúť súčinnosť prevádzkovateľovi vhodnými technickými a organizačnými opatreniami pri plnení jeho povinnosti reagovať na žiadosti o výkon práv dotknutej osoby. Sprostredkovateľ je povinný v rámci svojej vnútornej organizácie prijať mechanizmy s cieľom pomáhať (poskytovať súčinnosť) prevádzkovateľovi pri plnení jeho povinností v súvislosti s uplatňovaním práv dotknutej osoby.
21. Sprostredkovateľ je povinný poskytnúť súčinnosť prevádzkovateľovi pri zabezpečovaní plnenia povinností podľa čl. 32 až 36 GDPR alebo [§ 39 až 43](https://www.slov-lex.sk/pravne-predpisy/SK/ZZ/2018/18/20180525#paragraf-39) zákona č. 18/2018 Z. z. (bezpečnosť osobných údajov) s prihliadnutím na povahu spracúvania osobných údajov a informácie dostupné sprostredkovateľovi.
22. Sprostredkovateľ nie je oprávnený poskytnuté osobné údaje žiadnym spôsobom meniť, rozširovať, zverejňovať, komukoľvek poskytovať, sprístupňovať a bez súhlasu prevádzkovateľa likvidovať. Sprostredkovateľ je povinný po ukončení spracúvania osobných údajov na základe tejto Rámcovej dohody, t. j. po vykonaní predmetu tejto Rámcovej dohody, na základe žiadosti prevádzkovateľa vymazať osobné údaje alebo vrátiť prevádzkovateľovi osobné údaje, a to aj v prístupnej elektronickej forme ak existuje a vymazať existujúce kópie, ktoré obsahujú osobné údaje.
23. Sprostredkovateľ je povinný poskytnúť prevádzkovateľovi informácie potrebné na preukázanie splnenia povinností ustanovených v tomto článku Rámcovej dohody a umožniť a poskytnúť súčinnosť v rámci auditu ochrany osobných údajov a kontroly zo strany prevádzkovateľa alebo audítora, ktorého poveril prevádzkovateľ, najmä je povinný umožniť prevádzkovateľovi alebo osobe poverenej prevádzkovateľom vstupovať do priestorov sprostredkovateľa, predkladať potrebné informácie a dokumenty, rovnako umožniť prístup do aplikácií spravujúcich informačné systémy sprostredkovateľa, v rámci ktorých dochádza k spracúvanie osobných údajov v mene prevádzkovateľa, resp. nevyhnutne súvisia s uvedenou činnosťou.
24. Sprostredkovateľ je povinný bez zbytočného odkladu informovať prevádzkovateľa, ak má za to, že sa pokynom prevádzkovateľa porušuje GDPR alebo zákon č. 18/2018 Z. z., iné právne predpisy Európskej únie alebo členského štátu (osobitný predpis alebo medzinárodná zmluva, ktorou je Slovenská republika viazaná), ktoré sa týkajú ochrany osobných údajov.
25. Sprostredkovateľ sa zaväzuje, že bez zbytočného odkladu informuje zodpovednú osobu prevádzkovateľa: (i) o všetkých podozreniach a potvrdených incidentoch týkajúcich sa ochrany osobných údajov; (ii) akéhokoľvek spracúvania osobných údajov, ktoré možno považovať za nezákonné alebo neoprávnené; a (iii) akejkoľvek straty, zničenia alebo poškodenia osobných údajov, za ktoré nesie zodpovednosť sprostredkovateľ (spôsobené sprostredkovateľom, jeho zamestnancami, zástupcami alebo subdodávateľmi); spolu s príslušnými informáciami potrebnými na dokumentáciu alebo hlásenie incidentu v zmysle čl. 33 ods. 3 GDPR.
26. Sprostredkovateľ je povinný pri spracúvaní osobných údajov dodržiavať základné zásady spracúvania osobných údajov uvedené v II. kapitole GDPR a § 6 až 18 zákona č. 18/2018 Z. z.
27. Sprostredkovateľ berie na vedomie, že pokiaľ poruší GDPR alebo zákon č. 18/2018 Z. z. tým, že sám určí účel a prostriedky spracúvania osobných údajov, považuje sa v súvislosti s týmto spracúvaním osobných údajov za prevádzkovateľa a nesie rovnakú mieru zodpovednosti ako prevádzkovateľ.
28. Sprostredkovateľ je oprávnený pre účely plnenia tejto Rámcovej dohody vykonávať len operácie, ktoré sú nevyhnutné pre splnenie účelu spracúvania osobných údajov, a to najmä nasledujúce operácie: získavať, vyhľadávať, zhromažďovať, usporadúvať, preskupovať, kombinovať, premiestňovať, využívať, uchovávať, likvidovať.
29. Za bezpečnosť poskytnutých osobných údajov zodpovedá sprostredkovateľ tým, že ich chráni pred odcudzením, stratou, poškodením, neoprávneným prístupom, zmenou a rozširovaním.
30. Sprostredkovateľ sa zaväzuje preukázateľne poučiť osoby oprávnené spracúvať osobné údaje o ich právach a povinnostiach pri ochrane osobných údajov vyplývajúcich z platných právnych predpisov, ako aj o zodpovednosti v prípade ich porušenia.
31. Zodpovednosť Zmluvných strán v súvislosti so spracúvaním osobných údajov sa riadi príslušnými právnymi predpismi, predovšetkým článkom 82 GDPR.
32. V prípade, že sa začne akékoľvek súdne, správne a/alebo iné konanie ohľadom spracúvania osobných údajov sprostredkovateľom a/alebo prevádzkovateľom súvisiacim s touto Rámcovou dohodou, vrátane konania zo strany Úradu na ochranu osobných údajov Slovenskej republiky, proti ktorejkoľvek Zmluvnej strane, druhá Zmluvná strana dotknutej Zmluvnej strane poskytne súčinnosť pri príprave, poskytnutí a podaní dostupných námietok, dôkazov a/alebo podaní, ktoré by mohli viesť k zamietnutiu priznania nároku žiadateľa, nariadenia opatrenia, vydania rozhodnutia, uloženia peňažnej pokuty alebo inej sankcie voči dotknutej Zmluvnej strane, alebo ich zmierneniu.
33. Sprostredkovateľ zodpovedá prevádzkovateľovi v plnom rozsahu za všetky škody, ktoré prevádzkovateľovi vzniknú z dôvodu porušenia povinností podľa tohto článku sprostredkovateľom alebo ním poverenými osobami.

**Článok XVII.**

**Vyššia moc**

1. Za okolnosti vylučujúce zodpovednosť sa považuje prekážka, ktorá nastala nezávisle od vôle povinnej Zmluvnej strany a bráni jej v splnení jej povinnosti, ak nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala, a ďalej, že by v čase vzniku záväzku túto prekážku predvídala, napr. vojny, živelné katastrofy značného rozsahu majúce súvislosť s predmetom Rámcovej dohody, štrajky a pod.
2. Nemožnosť Zmluvnej strany plniť svoje povinnosti v dôsledku Vyššej moci nebude považovaná za porušenie Rámcovej dohody, ak Zmluvná strana dotknutá Vyššou mocou:
	1. prijala všetky rozumné opatrenia a vynaložila náležitú starostlivosť s cieľom splniť svoje povinnosti podľa tejto Rámcovej dohody a/alebo Výzvy na plnenie, a
	2. bez zbytočného odkladu, najneskôr však do 5 pracovných dní po vzniku Vyššej moci, písomne oznámila druhej Zmluvnej strane existenciu Vyššej moci.
3. Zmluvná strana, ktorej bolo znemožnené plniť svoje povinnosti v dôsledku Vyššej moci, za predpokladu splnenia podmienok uvedených v bode 17.2 písm. a) a b) tohto článku Rámcovej dohody, nezodpovedá za škody takto vzniknuté.
4. Za predpokladu splnenia podmienok uvedených v bode 17.2 písm. a) a b) tohto článku Rámcovej dohody sa lehota na splnenie povinnosti Zmluvnej strany predlžuje o čas, počas ktorého je jej znemožnené Vyššou mocou splniť túto svoju povinnosť.
5. Dojednania podľa bodov 17.2 až 17.4 tohto článku tejto Rámcovej dohody sa nepoužijú, ak Vyššia moc vznikla až v čase, keď povinná Zmluvná strana bola v omeškaní s plnením svojej povinnosti.
6. Zmluvná strana dotknutá Vyššou mocou je povinná oznámiť druhej Zmluvnej strane zánik Vyššej moci do piatich (5) pracovných dní od jej zániku.

**Článok XVIII.**

**Záverečné ustanovenia**

1. Rámcová dohoda sa spravuje Obchodným zákonníkom a na základe dohody Zmluvných strán, najmä primeranou aplikáciou ust. § 536 a nasl. Obchodného zákonníka ako aj ďalšími príslušnými ustanoveniami právnych predpisov Slovenskej republiky.
2. Rámcová dohoda môže byť s výnimkou zmeny kontaktných údajov Zmluvných strán zmenená len obojstrannými písomnými číslovanými zmluvnými dodatkami v súlade s ust. § 18 zákona o VO. Akékoľvek iné zápisy a protokoly sa nepovažujú za zmenu Rámcovej dohody.
3. Neoddeliteľnou súčasťou Rámcovej dohody sú:
4. Príloha č. 1 – Opis predmetu zákazky,
5. Príloha č. 2 – Ponuka Zhotoviteľa predložená v zadávaní zákazky, ktorej výsledkom bolo uzavretie tejto Rámcovej dohody,
6. Príloha č. 3 – Cenník,
7. Príloha č. 4 – Zoznam subdodávateľov,
8. Príloha č. 5 – Popis postupu pri poskytovaní služieb,

sú takto označené a podpísané Zmluvnými stranami.

1. Ak niektoré ustanovenia Rámcovej dohody nie sú celkom alebo sčasti účinné alebo neskôr stratia účinnosť, nie je tým dotknutá platnosť ostatných ustanovení. Namiesto neúčinných ustanovení a na vyplnenie medzier sa použije úprava, ktorá, pokiaľ je to právne možné, sa čo najviac približuje zmyslu a účelu Rámcovej dohody, pokiaľ pri uzatváraní Rámcovej dohody Zmluvné strany túto otázku brali do úvahy.
2. Rámcová dohoda nadobúda platnosť dňom jej podpisu Zmluvnými stranami a účinnosť dňom nasledujúcim po dni jej zverejnenia Objednávateľom spôsobom ustanoveným príslušným právnym predpisom.
3. Rámcová dohoda je vyhotovená v dvoch rovnopisoch, jeden rovnopis pre Objednávateľa a jeden rovnopis pre Zhotoviteľa.
4. Zmluvné strany vyhlasujú, že si Rámcovú dohodu prečítali, jej obsahu porozumeli a na znak toho, že obsah Rámcovej dohody zodpovedá ich skutočnej a slobodnej vôli, ju podpísali.

|  |  |  |  |
| --- | --- | --- | --- |
|  | Objednávateľ |  | Zhotoviteľ: |
|  | Úrad geodézie, kartografie a katastra Slovenskej republiky |  |  |
|  | V Bratislave dňa ......................... |  | V ........................ dňa ........................ |
| Podpis: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | Podpis: | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Meno: | Ing. Mária Frindrichová | Meno: |  |
| Funkcia: | predsedníčka | Funkcia: |  |

***Pozn.:***

*Prílohy zmluvy budú doplnené verejným obstarávateľom pred podpisom zmluvy s úspešným uchádzačom.*

*Príloha č. 1 predstavuje požiadavky verejného obstarávateľa na predmet zákazky tak, ako je uvedený v časti B.1 Opis predmetu zákazky súťažných podkladov.*

*Príloha č. 2 predstavuje samotnú ponuku úspešného uchádzača/Zhotoviteľa predloženú vo verejnom obstarávaní, ktorého výsledkom je uzavretie tejto rámcovej dohody.*

*Príloha č. 3 predstavuje cenník uvedený v prílohe č. 1 súťažných podkladov vyplnený úspešným uchádzačom v zadávaní zákazky a predložený ako súčasť jeho ponuky.*

*Príloha č. 4 predstavuje zoznam subdodávateľov uvedený v prílohe č. 3 súťažných podkladov vyplnený úspešným uchádzačom v zadávaní zákazky a predložený ako súčasť jeho ponuky.*